હરકિસન મહેતાએ માત્ર પાસાદાર પાત્રો જ નથી સર્જ્યા પણ એ પાત્રોની આસપાસ રચાતી ઘટનાઓને પણ કુનેહથી ગૂંથી છે. જેમ કે જગ્ગા જ્યારે-જ્યારે જેલમાં હોય ત્યારે તેના પરાક્રમો વિના કથાની ગતિ ઓછી ન થાય તેની તેમણે સતત કાળજી રાખી છે. ચંદનકૌરે તલવારથી કાપેલો મિયાનો અંગૂઠો કે ક્રિપાલનું મૃત્યું જગ્ગાના જેલવાસ દરમિયાન રજૂ થાય છે અને કથારસ જળવાઈ રહે છે. પહેલા બે ભાગમાં પ્રકાશિત થયેલ આ નવલકથાના ત્યારબાદ ત્રણ ભાગ કરવામાં આવ્યાં હતાં. પહેલા ભાગના અંતે જગ્ગા વીરોથી અલગ થાય છે અને બીજા ભાગમાં જગ્ગા વતનથી અલગ થાય છે અને એ બંને જુદાઈના પ્રસંગો ખૂબ સ્પર્શી જાય છે અને આપણાથી તરત જ પછીનો ભાગ વાંચવા માટે હાથમાં લેવાઈ જાય છે.